Awi buluh, (Schizostachyum brachycladum)   nyaéta tangkal awi anu biasa dipaké ngaleumeung.  Loba kapanggih hirup di wewengkon  Malesia  jeung Indocina, awi buluh atawa dina basa Indonésia bambu lemang  disababaraha daérah disebut ogé : buluh néhé (Sm.); buluh séro (Mlk.);   pĕrréng bulu, p. lampar (basa Madura); bulo talang (basa Makassar).  Tangkalna (forma) mibada kelir konéng méh sarimbag jeung awi haur konéng, awi buluh sok disebut ogé awi konéng atawa bambu bali, disebut ogé  bambu kuning bali.  Dina basa Inggris awi buluh  disebutna  Sacred Bali bamboo atawa  Golden Bali bamboo.

Ciri Mandiri 
Awi buluh hirupna ngadapur, tangkalna kékép tur ajeg kaluhur; iwungna konéng aya ogé anu héjo, disimbutan ku bulu-bulu  miang kelirna coklat tur jarocong.  Tangkalna laleceng ka luhur, jangkungna bisa nepi ka 8-15  m melenoy ka tungtungnakeun; sirung tangkalna bijil tina jero taneuh; dina sadapur tangkal awi buluh aya kana 25-30 tangkal ukuranna méh sarua gedé kitu deui jangkungna. Panjang buku 35-50 cénti buleudan tangkalna  8–10 cm, awi buluh mah kawilang ipis kandel tangkalna ngan saukur 4 mili; kelirna héjo sakapeung semu paul aya ogé anu konéng paselang jeung guratan héjo, tangkalna anu masih kénéh ngora baruluan ieu bulu baris ragrag mangsa tangkalna geus manjing déwasa.
 
 
Salumpitna heuras tur henteu gancang ragrag; gedéna 12-27 × 18–35 cm; beulah luarna baruluan; kelirna coklat ngora nepika coklat kolot. Palapah daun segitilu tungtungna méncos tur heuras gedéna 4-18 × 4–10 cm, biasana mah henteu buluan ngan katempo kawas uratan.
 
Variétas anu mibanda ceuli salumpit leuwih panjang tur rubak mimiti kapanggih hirup di Singapura mibanda ngaran  var. auriculatum Holttum. 
 
Daun anu dina régangna lanset, 20-40 × 4–7 cm, beulah handapna keusrak lantaran buluan, luhurna mah henteu;  palapah dauna leutik panjangna  1 mm, palebah puhuna 0,7 mm; ligula rata, panjangna 1 mm, lokos.

Tempat hirup jeung ekologi 
Awi buluh kayahoan loba hirup tur nyebar di wewengkon Asia Tenggara; ti mimiti  Thailand, Semenanjung Malaya, Sumatera, Kalimantan, Jawa, Bali, Sulawesi, Maluku, nepi ka Luzon di Filipina. Loba hirup liar sisi leuweung  atawa sisi sawah, arang langka kapanggih hirup di jero leuweung, anu mibanda tempat 600 m  luhureun beungeut cai laut  (dpl). Awi buluh loba ngahaja dipelak di pilemburan, teu saeutik ogé anu hirup kitu waé di sisi jalan, sisi walungan, jeung sajabana. Forma  tangkalna anu héjo semu paul  loba kapanggih hirup di Sumatera, Kalimantan, Sulawesi jeung Maluku anu luhur tempatna  250 m tana beungeut cai laut (dpl).

Manfaat 
Awi buluh  loba pisan guna jeung mangpaatna saperti : turus pepelakan, karajinan, kuluwung, hateup, wadah leumeung, dijieun wadah inuman,  di Toraja ieu awi dijieun bahan pikeun lalangit, di Bali awi buluh dipaké dina upacara ti mimiti anu lahiran nepikeun ka aya anu maot.
 
Forma  tangkalna anu konéng loba dimangpaatkeun pikeun papaés buruan imah jeung kantor. Aya ogé anu ngahaja dipelak sisi gawir pikeun nyingkahan taneuna urug atawa longsor, kitu ogé iwungna bisa dimangpaatkeun pikeun sayuran sanajan rasana semu pait.

Tempo ogé rupa-rupa awi
 Awi wulung
 Awi bunar
 Awi surat
 Awi haur
 Awi bitung
 Awi temen
 Awi tali
 Awi krisik
 Awi tamiang

Daptar pustaka

Dicutat tina

Pranala luar 

 Plantamor: Bambu talang, Schizostachyum brachycladum
 Bamboos of Thailand: Schizostachyum brachycladum 
 Useful Trop. Plants: Schizostachyum brachycladum

Poaceae
Sayuran
Tutuwuhan industri
Tutuwuhan